L- Ora Santa ta' San Gejtanu Daħla Jitkellem Ġesù: Ruħ mifdija bid- demm divin tiegħi, ladarba inti ġejt hawn quddiemi biex toqgħod siegħa miegħi taħseb fuq it- tbatijiet li jiena sofrejt għalik, jiena rrid nirrakkuntalek il- ġrajja tal- Passjoni tiegħi; però l- aħħar partijiet tagħha jiena ngħid lill- għażiża ommi li tqegħidhomlok hija quddiem għajnejk sabiex inti tagħtiha qima u lilha tiżżi ħajr ukoll.

Jiena rrid li inti b' dan is- smigħ tnissel vera sogħba ta' dnubietek u titgħallem fuq l- eżempju tagħna tifhem kemm jiswew kulma tistmerr id- dinja, l- aktar it- tbatijiet li huma l- wirt li ma jistax jonqos fid- dinja lill- maħbubin tiegħi: għax kif ħabbni l- Missier ħabbejt jiena lilhom u b' hekk tħoll ilsienek mhux iżjed biex tgemgem iżda troddli l- ħajr.

Titkellem ir- ruħ: O Sinjur, hawn is- serv tiegħek qiegħed jisimgħek.

Jitkellem Ġesù: 1.

Kien il- Ħamis filgħaxija sew sew bħal- lejla, meta jiena, miġbur flimkien mat- tnax- il appostlu, is- Saċerdot skont l- ordni ta' Melkisedek, offrejt lil Alla kollni kemm jien taħt ix- xbieha tal- ħobż u tal- inbid b' vittma ta' sagrifiċċju għall- ġieħ ta' Alla u għall- maħfra tad- dnubiet.

Dan l- istess misteru jiena ordnajt lill- Appostli tiegħi sabiex jagħmluh b' tifkira tiegħi u li jitkompla sat- tmiem tad- dinja mit- tlugħ sal- inżul tax- xemx.

Permezz ta' dan is- sagrifiċċju biss jista' l- bniedem jasal biex jagħraf 'l Alla b' Sid ta' kollox u lilu denjament jirringrazzja u lilu jissodisfa fil- ġustizzja divina offiża u minnu jaqla' l- grazzji u l- favuri.

Oh!

Kieku tista' tifhem il- ġieħ ta' bla tmiem li jieħu Alla permezz ta' dan is- sagrifiċċju!

Titkellem ir- ruħ: Nifhem, o Mulej, tassew li xejn ma jista' jasal biex jagħti ġieħ 'l Alla daqskemm dan is- sagrifiċċju tal- quddiesa, għax il- persuna tal- vittma offerta hija divina – hija l- istess persuna tiegħek, o Alla inkarnat.

U kif jista' Alla jdawwar wiċċu minn din l- offerta mingħajr ma jiġi jmaqdar lilu nnifsu – ħaġa li żgur ma tistax tkun?

Irrid għalhekk jiena nkun kollni ħrara tassew għaliha.

Jitkellem Ġesù: 2.

Qabel ma għamilt dan il- kbir misteru jiena ħsilt riġlejn l- Appostli tiegħi.

Ċanfart 'il Pietru għax ma riedx inewwilli riġlejh biex naħsilhomlu.

Huwa tassew li tħawwad xħin rani mixħut f' riġlejh bħall- inqas qaddej, hu li qabel kien stqarr li jiena Kristu l- Iben ta' Alla l- ħaj u li kien sama' x- xhieda minn Alla l- Missier, xħin niżel mis- sema dan il- leħen, "Dan hu l- Iben maħbub tiegħi li bih jiena tgħaxxaqt; lilu isimgħu."

Iżda jiena rrid li l- maħbubin tiegħi jkunu doċli u ubbidjenti għal dak li ngħidilhom.

U kont l- ewwel jien eżempju tagħhom biex fuq it- turija tiegħi nnifsi huma wkoll iservu 'l xulxin b' sentimenti ta' vera umiltà.

Titkellem ir- ruħ: Mulej, kemm qiegħed nara bid- dieher l- kburija tiegħi quddiem eżempju bħal dan!

Jiena għall- imgħoddi mhux talli ma ridtx naqdi fl- inqas lok, iżda ridt li nkun moqdi; imma mil- lum 'il quddiem irrid infittex fuq it- turija tiegħek, dejjem li noqgħod fl- inqas lok.

Jitkellem Ġesù: 3.

Ħabib tiegħi kellu l- ħila jqarraq bija u jbigħni.

Kien mar jiftiehem minn taħt ma' dawk li kienu jixtiquni taħt idejhom biex jeqirduni u kien wegħidhom li jaqtgħalhom xewqithom jiġifieri jqegħidni f' idejhom mingħajr ma jixxewwex il- poplu.

Tawh tletin biċċa tal- fidda: daqshekk qatgħuha li niswa.

Jiena kont ftaħtlu għajnejh billi għedtlu li Bin il- bniedem żgur li jaqa' f' ħalq il- mewt; iżda jaħasra għal dak il- bniedem li minn idejh niġi mogħti fi jdejn l- għedewwa tiegħi: kien tajjeb għalih dak il- bniedem li ma kien twieled qatt.

U b' dankollu ħareġ miċ- ċenaklu u mar jingħaqad magħhom biex huma jiġu għalija.

Hemm fl- Ort tal- Ġetsemani ġew bid- dwal, bil- għesieleġ u bil- ħbula biex jaqbduni u jorbtuni bħallikieku kont xi ħalliel.

Ġuda, ir- rajjes tagħhom, tani bewsa li kienet sinjal għalihom li jiena kont, u jiena ċanfartu għall- ħażen tiegħu.

Titkellem ir- ruħ: Mulej, hawn jiena qiegħed naħseb li kont nixbah lil Ġuda: għax jekk Ġuda ttradiek għal tletin biċċa tal- fidda u darba biss, jiena bosta drabi ttradejtek għall- gost tal- ġisem, għall- ambizzjoni tiegħi u għar- regħba tal- flus; iżda fuq Ġuda rajt jiena l- kruha tat- tradiment; għalhekk kelma nagħtik li bil- għajnuna tiegħek qatt iżjed ma nittradik u fuq ix- xbieha tal- wiċċ venerabbli tiegħek jiena b' sens ta' rikonoxxenza u ta' riparazzjoni nistampa bewsa ta' ħabib tassew tiegħek.

Jitkellem Ġesù: 4.

Kien daħal il- lejl u jiena mal- ħdax mort fl- Ort tal- Ġetsemani, fejn jiena bdejt nibża', niddejjaq u nsewwed qalbi, ara kemm li donni kelli l- mewt fuqi.

Intfajt b' wiċċi mal- art, u tlabt lill- Missier tiegħi li jagħmel li jiena neħles minn tant tbatijiet; iżda għal tliet darbiet fl- istess talb intrabatt mal- volontà tiegħu.

Meta l- Missier tiegħi wrieni li kien jenħtieġ li jien naqa' vittma tal- Ġustizzja Divina – oh, kemm hija ħaġa li twerwer taqa' taħt idejn Alla l- ħaj! – allura jiena dħalt f' agunija hekk terribbli li għaraq tad- demm ġera ma' ġismi kollu, u ġera mal- art ukoll.

Hawn anġlu jidhirli u jgħidli, "Sinjur, ikkonforta ruħek fuq il- glorja li sejjer jieħu Alla mill- mewt tiegħek u fuq il- ġid li sejjer joħroġ għalik li tkun eżaltat fil- leminija tal- Missier tiegħek u għall- bnedmin li sejrin isiru wlied Alla li tagħhom int sirt wieħed mill- aħwa; ikkonforta ruħek, o Sinjur, għax ir- renju ta' Satana huwa għall- qerda mal- mewt tiegħek."

Jiena għal dan l- anġlu tassew ikkonfortajt ruħi u meddejt għonqi għall- piż doloruż.

Titkellem ir- ruħ: Sinjur, jiena għandi bżonn ta' kuraġġ, għaliex narani wisq iebes biex immieri 'l qalbi u bil- faċilità jiena ksirt il- volontà ta' Alla biex nagħmel kapriċċija.

Kemm tassew nixtieq li jiena ntemm perfettament bħalek il- fini li għalih jiena ġejt maħluq, li nħobb 'l Alla b' qalbi kollha u li nservih b' vera fedeltà!

Jitkellem Ġesù: 5.

Hemm fl- Ort tal- Ġetsemani sibt ruħi mdawwar b' ħafna suldati Lhud: għedtlek Lhud, għax minn mindu rfist fil- palazz ta' Pilatu sal- ftuħ tal- kustat tiegħi fuq is- salib, jiena kont taħt idejn is- suldati pagani tal- Gvernatur Ponzju.

Jiena staqsejthom 'il min kienu qegħdin ifittxu u huma weġbuni, "'Il Ġesù Nazzarenu."

Jiena għedtilhom, "Jiena jiena."

U għal din il- kelma fl- art waqgħu nofs- mejtin.

Mill- ġdid meta ġew f' sensihom staqsejthom bħal qabel u allura għedtilhom, "Jekk intom qegħdin tfittxu lili, ħallu 'l dawn tiegħi jmorru."

Pietru jaqbad sejf u jaqta' barra widnet il- leminija ta' Malku l- qaddej tas- sommu Saċerdot, u jiena għedt lil Pietru biex iwarrab is- sejf u, "Forsi, o Pietru," komplejt jiena, "jekk nitlob 'il Missier tiegħi ma jibgħatlix malajr hawn numru kbir ta' anġli u jeħilsuni minn idejn l- għedewwa tiegħi?

Iżda l- kalċi li tani Missieri ma nixorbux jiena?"

Titkellem ir- ruħ: O Sinjur, x' tagħlima tagħtini hawn inti biex ma naħrabx is- salib, billi kollox huwa ggovernat taħt is- sapjenza ta' Alla.

Iva, jiena persważ li s- salib mhuwiex fil- għażla tal- bnedmin; għalhekk mil- lum 'il quddiem ma rridx inħalli joħroġ minn fommi l- inqas ilment, xħin ma nistax niddubita li Alla huwa Padrun u Missier tagħna li kollox jordna fil- providenza tiegħu għall- glorja tiegħu u għall- ġid tagħna.

Jitkellem Ġesù: 6.

Għad- dawl tal- lanterni jiena ġejt marbut bil- ħbula; u hawn il- maħbubin tiegħi, mhux kif espressament kienu qaluli qabel li anke ħajjithom iħallu għalija, abbandunawni.

Pietru mill- bogħod kien miexi warajja biex jara t- tmiem.

Oh, kieku rajtni miexi arrestat bejn dawk is- suldati!

Ħaduni dritt għand is- saċerdot Anna u fil- preżenza tiegħu ħallewni mill- irbit; kien imdawwar mill- ministri tiegħu.

Staqsieni fuq l- iskulari u fuq it- tagħlim tiegħi u jiena għedtlu biex hu jikkonferma ruħu aħjar li jsaqsi lil dawk li kienu semgħuni, billi kollox jiena għallimt fid- dieher u fil- moħbi xejn.

Malli waqaft nitkellem, wieħed mill- ministri jersaq fuqi jagħtini daqqa ta' ħarta u jċanfarni jgħid, "Hekk twieġeb inti lis- sommu Saċerdot?"

Titkellem ir- ruħ: O Sinjur, kemm għandi nikkwieta malajr f' kull ċanfira li naqla' xħin nara lilek illifruntat b' dan il- mod!

Imissni anzi nifraħ xħin narani nixbah lilek f' disprezz hekk kbir.

Oh kemm inħossni nitqanqal biex nagħti ġieħ lill- wiċċ venerabbli tiegħek li akkawża tagħna rċieva daqqa ta' ħarta hekk insolenti u li ftit qabel bewsa wkoll minn traditur!

Iva, o Sinjur, inbus b' vera devozzjoni x- xbieha ta' wiċċek b' sens ta' rikonoxxenza u ta' riparazzjoni wkoll.

Jitkellem Ġesù: 7.

Mingħand Anna mill- ġdid marbut ġejt meħud quddiem Kajfa.

Dan kien qal li jenħtieġ li bniedem wieħed imut sabiex ma jintilifx il- poplu kollu – voldieri li kien jenħtieġ li jiena naqa' vittma għas- salvazzjoni tal- erwieħ – u dan ma kienx qalu minn rajh iżda pprofetizza fuqi b' ħalqu l- Ispirtu Santu, billi kien is- sommu Saċerdot ta' dik is- sena.

Daħal Pietru wkoll għand Kajfa, iżda wara ħin jiena smajt is- serduk jidden, indur u nilmaħ 'il Pietru ħiereġ 'il barra f' biki ta' mrar għax kif kont ħabbartlu jiena stess fuq il- mejda tal- aħħar ċena, li tliet darbiet kien biex jiċħadni f' dak il- lejl u tassew, daqshekk ċaħadni, avolja wara li tant qalli illi wkoll imut għalija.

Titkellem ir- ruħ: O Sinjur, tassew li għandna wisq nibżgħu li noqogħdu fuq il- ħila tagħna.

Kollu minnu li aħna nwaħħlu f' moħħna xi ħwejjeġ tabilħaqq, iżda waqt il- prova ħlief infedeltà lejk ma nagħmlux.

Kemm tassew ma aħna xejn mingħajr il- grazzja tiegħek!

Nitolbuk għalhekk li qatt ma titlaqna waħedna u bid- dawl tiegħek begħidna minn kull okkażjoni prossima tad- dnub akkawża tal- kbira fraġilità u miżerja tagħna.

Jitkellem Ġesù: 8.

Ġib quddiem għajnejk sala bid- dawl u lili wieqaf fin- nofs maħlul minn kull irbit quddiem Kajfa mdawwar mill- kbarat, mis- saċerdoti, mill- kittieba u mill- Fariżej.

Kulħadd għajnejh fuqi, kulħadd ħsiebu fuqi.

Bdew jugżawni, iżda ma setgħux għaliha xħin intqal, "Dan għamel lilu nnifsu l- Iben ta' Alla meta huwa bniedem bħall- oħrajn."

Żammejt fommi sieket f' adorazzjoni tal- ħsibijiet u tal- ħaqq ta' Alla.

Allura s- sommu Saċerdot b' ħeġġa falza – u ngħidlek falza għax jien mhux biss għedt bil- kelma, iżda tajt xhud bl- opri ta' jdejja li ħadd bħali ma seta' jagħmel u dan kollu kien magħruf aktar mid- dawl f' għajnejhom – qalli Kajfa immela, "Fl- isem ta' Alla l- imbierek jiena rrid li tgħidilna jekk intix il- Kristu."

Jiena rġajt wettaqt bi lsieni li jiena tassew jien.

Ma kinitx kelma: għal din it- tweġiba jċarrat ilbiesu bħallikieku b' sinjal ta' dispjaċir u qal lill- ġemgħa, "X' jidhrilkom?

Ma smajtux intom il- ħalfa minn fommu stess?

Xi bżonn għandna iżjed ta' xhieda?"

U kulħadd b' ħalq wieħed qal: "Huwa ħati tal- mewt."

Titkellem ir- ruħ:

O Mulej, kemm tassew bagħdek il- poplu maħbub tiegħek!

Inti ġejt biex tagħtih il- ħajja eterna u hu kkundannak għall- mewt.

Kemm hija kerha tassew l- ingratitudni li tħallas b' deni l- ġid magħmul.

Tħallinix ninsa, o Mulej, il- ġid li inti għamiltli speċjalment li ħlaqtni u li fdejtni.

Agħtini li nirringrazzjak b' vera fedeltà lejn il- liġi divina tiegħek.

Jitkellem Ġesù:

Għalkemm jiena ġejt iġġudikat ħati tal- mewt; però din is- sentenza ma setgħetx tiġi esegwita ħlief mill- gvernatur Ponzju Pilatu, għax Ċesare l- Imperatur Ruman kien neħħielhom lil- Lhud is- setgħa li joqtlu skont il- liġi ta' Mosè.

Ma kienx konvenjenti, billi kien il- lejl, li jeħduni għand Pilatu.

Jiena immela għaddejt il- lejl arrestat għand Kajfa.

Oh, x' lejl!

Kieku kont inti hemm tarani!

Kemm bżieq!

Kemm daqqiet ta' ħarta fuq wiċċi!

Kienu jgħattuli għajnejja b' għammad, imbagħad isawtuni u wara li kienu jneħħuli l- għammad, kienu jistaqsuni biex ngħid min kien li sawwatni, jekk jiena kont tassew profeta.

Titkellem ir- ruħ:

Sinjur, le, ma rridx iżjed insewwed qalbi meta nsib ruħi avvilit u mmaltrattat mill- bnedmin ladarba inti stess taħt is- sapjenza tal- ġudizzji ta' Alla għaddejt minn din it- triq li tant tabborri n- natura tagħna.

Kun, o Sinjur, kun dejjem int quddiemi bl- eżempji tiegħek.

Jitkellem Ġesù:

Il- Ġimgħa filgħodu, wara li għamlu laqgħa bejniethom is- saċerdoti, il- kittieba u l- Fariżej, ħaduni kmieni għand Pilatu.

Taħsibx li xi ħadd minnhom daħal għand l- inċirkonċiż gvernatur: le, ħadd; sabiex ma jitħammġux fir- ruħ u jkunu jistgħu jieklu l- Għid.

Pilatu qegħidni fil- loġġa quddiemhom u qallhom, "Intom ġibtuli dan ir- raġel: fiex tugżawh intom?"

Qalulu, "Li kieku dan ir- raġel ma kienx ħażin, ma konniex inġibuh quddiemek."

Pilatu, mill- kliem tagħhom u mill- folla stess speċjalment li fiha kien hemm bosta qassisin u kbarat tal- poplu, intebaħ li għall- għira riduni maqtul bħal dak l- innoċenti u ġust Abel; għalhekk ċar u tond qalilhom li ma kienx hemm raġuni li jikkundannawni għall- mewt.

Titkellem ir- ruħ:

O Mulej, qed nara kemm konsegwenzi koroh iġġib l- għira: tassew li għeru għalik, għax rawk bl- omnipotenza f' idejk topra l- għeġubijiet li ħadd bħalek ma għamel u għax raw li l- poplu kien irid ikun segwaċi tiegħek.

Iva, ta' min jisħet vizzju hekk ikrah; għalhekk bil- għajnuna tiegħek mil- lum 'il quddiem irrid nifraħ ma' min hu ferħan u nibki ma' min huwa mbikki.

Jitkellem Ġesù:

Il- folla, imkebbsa mill- qassisin u mill- anzjani tal- poplu għall- kliem ta' Pilatu, b' vuċi inferoċita qalulu, "Dak ir- raġel għamel ruħu re u min jagħmel ruħu re jeħodha kontra Ċesare, u jekk inti immela teħilsu, inti ma intix ħabib ta' Ċesare.

Kontra Ċesare qiegħed ixewwex il- poplu mill- Galilea sal- Ġudea biex ma jħallsux il- ħaraġ lil Ċesare."

Kif Pilatu sama' Galilea informa ruħu u għaraf li jien kont Galilew.

Allura billi jiena kont taħt il- ġurisdizzjoni u l- ħakma tar- re Erodi li f' dak iż- żmien kien f' Ġerusalemm, bagħatni għandu u b' hekk Pilatu u Erodi saru ħbieb għax kienu miġġildin.

Kelli noqgħod bilwieqfa quddiem Erodi li qatel il- maħbub prekursur tiegħi fi pranzu solenni.

Kif stajt inwieġeb jiena għax- xita ta' mistoqsijiet li ħarġu minn dak il- fomm sagrilegu, krudil u diżonest?

Xħin in- nies tal- qorti rawh avvelit għas- skiet tiegħi allura għas- simpatija tiegħu daru kontra tiegħi f' tempesta ta' disprezzi u insulti.

Huwa stess fil- korla tiegħu lejja ddikjarani miġnun: libbisni bl- abjad u mill- ġdid bagħatni għand Pilatu.

Titkellem ir- ruħ:

Sinjur, jiena naf li inti titpaxxa qalb il- ġilji, jiena naf li inti tinqeda b' nies kasti; irrid immela mil- lum 'il quddiem inservik bl- ikbar indafa ta' qalbi.

Kemm misħutin u koroh huma l- effetti taż- żina, o Sinjur!

Jitkellem Ġesù:

Dritt dritt Pilatu qegħidni quddiem il- poplu u qal, "Araw lanqas Erodi stess ma sab fuq xiex lilu jikkundanna; kif tridu, immela, li nikkundannah jiena?

Intom fil- Għid tagħkom teħilsu mill- ħabs wieħed 'il min tagħżlu intom: fil- ħabs hemm Barabba bniedem xewwiexi u qattiel: 'il min tridu meħlus 'il Kristu jew 'il Barabba?"

Issa Pilatu qegħidni ma' Barabba bil- fehma li niġi jiena meħlus billi tajjeb għaraf l- innoċenza tiegħi; iżda ma rnexxilux għax il- poplu ried meħlus 'il Barabba u msallab lili.

Qallhom, "Ir- re tagħkom insallab jiena?"

U huma ċaħduni, ma ridunix b' re tagħhom, għalhekk esklamaw, "Aħna m' għandniex re ħlief 'il Ċesare."

Titkellem ir- ruħ:

O Sinjur, kemm għandi raġun nifraħ, xħin narani nixbah lilek meta l- bnedmin iwarrbuni fil- ġenb!

Oh tassew kemm malizzjużi huma l- ġudizzji tal- bnedmin!

Irrid inkun oġġett ta' tmaqdir f' għajnejn il- kreaturi basta jiena nkun magħġub f' għajnejk.

Jitkellem Ġesù:

Pilatu daħal u staqsieni jekk jiena kontx tassew re u jiena weġibtu, "Iva, tassew jiena re, iżda r- renju tiegħi mhuwiex minn din id- dinja: li kieku r- renju tiegħi kien minn din id- dinja l- ministri tiegħi ma kinux iħalluni naqa' taħt idejn il- Lhud sabiex inkun miġjub quddiemek, imma issa r- renju tiegħi mhuwiex minn din id- dinja."

Qalli, "Mela int re?"

"Iva," għedtlu, "għalhekk jiena twelidt sabiex nixhed il- verità u min hu mill- verità jisma' l- leħen tiegħi."

U wara li staqsieni, "X' inhija l- verità?" ħareġ jitkellem mal- poplu.

Iddikjaralhom mill- ġdid li jiena kont ġust.

Lanqas ma kkwitaw iżda qalulu, "Dak għamel ruħu l- Iben ta' Alla u għalhekk skont il- liġi tagħna għandu jkun maqtul."

Qallhom, "Ħuduh immela intom u skont il- liġi tagħkom iġġudikawh intom."

Weġbuh u qalulu, "Aħna m' għandniex is- setgħa li noqtlu 'l ħadd."

Mill- ġdid Pilatu dar lejja u staqsieni, "Mnejn int?"

U jiena ma weġibtu xejn.

Allura rritat mis- skiet tiegħi qalli, "Lili ma tweġibx?

Ma tafx inti li jiena għandi s- setgħa li nibagħtek meħlus u għandi s- setgħa li nsallbek?"

"Ebda setgħa," weġibtu jiena, "ma kien ikollok li kieku ma ġietx lilek mogħtija minn fuq; iżda min qegħidni f' idejk għandu dnub ikbar."

Titkellem ir- ruħ:

O Sinjur, kemm tajtni grazzja kbira li jiena nisma' l- leħen tiegħek!

B' hekk jiena qiegħed nittama wisq li jiena min- naħa ta' Alla.

Irrid tassew inħares bl- ikbar għożża dak kollu li jiena smajt minnek speċjalment id- disprezz ta' kull sentiment tad- dinja.

Fuq l- eżempju tiegħek irrid nobgħod il- pjaċiri ħżiena tal- ġisem u l- istimi u l- għana li inti b' tant abborriment urejt li ddisprezzjat.

Jitkellem Ġesù:

Meta Pilatu ra li ma setax jeħles minn dik il- miġemgħa ta' nies hekk rashom iebsa u ħżiena ħasibha li jifflaġellani biex hekk ikollu jġib skuża biex jibgħatni 'l barra meħlus.

Kien jaf li jiena innoċenti u b' dan kollu qegħidni fi jdejn is- suldati tiegħu biex jifflaġellawni skont l- użu Ruman.

Kieku kont taf x' xeħta ta' nies ta' qattagħni kienu – x' qalb u xi stonku kellhom!

Neżżgħuni.

Oh!

Kieku kont hemm tara d- daqqiet tas- swat fuq ġismi marbut!

Ma' kull daqqa dlonk titfaċċa tbenġila.

Titkellem ir- ruħ:

O Mulej, u kif ma nistħix meta jiena naf kemm inħobb 'il ġismi u npaxxih, din il- għaġna tat- tajn kollha ġibdiet ħżiena li ma jaqblu xejn ma' dak l- ispirtu li jrid jerfagħha 'l fuq.

Inti tant batejt f' ġismek imħabba fina u jiena tant żammejt 'il ġismi f' tgħaxxiq u fi tpaxxija u fi fsied.

Irrid mil- lum 'il quddiem ngħakksu 'l dan il- ġisem billi nsawmu u nċaħħdu minn kull karezza sabiex noffrih lilek b' vittma kollha fwieħa.

O Mulej, kemm noffenduk spiss akkawża tal- ġisem!

Ħenn għalina.

Jitkellem Ġesù:

Kont għadni fil- bitħa ta' Pilatu taħt idejn dawk il- manigoldi – qishom klieb irrabjati – u dawn bdew jgħidu wieħed lill- ieħor, "U mela jista' jkun li ma nagħtuhx il- ġieħ ta' re li hu?"

Għalhekk imnażża' kif kont qegħduli fuq spallejja porpra ħamra ta' suldat Ruman, tawni f' idi l- leminija qasba bħal xettru u fuq rasi kuruna tax- xewk bħala kuruna rjali.

Kont bilwieqfa u bdew jgħaddu minn quddiemi u wara li jinżlu għarkupptejhom quddiemi biex jagħtuni taparsi ġieħ u qima ta' re bdew jgħiduli, "Is- sliem għalik, o re tal- Lhud."

Erħilhom jagħtuni daqqiet ta' ħarta biex iktar iżebilħuni.

Jidħol Pilatu fil- bitħa u kif rani f' dik is- sura li ġġib ħniena ħaseb li sejjer jirnexxilu issa li jeħlisni billi juri lill- poplu l- istat tiegħi.

Qegħidni fil- loġġa kif kont imlibbes bil- porpra ħamra u bix- xewk ma' rasi u b' leħen sħiħ qalilhom, "Ekku l- bniedem."

F' ħin bla waqt kulħadd jgħajjat, "Sallbu, sallbu: neħħih mill- wiċċ ta' din l- art."

Titkellem ir- ruħ:

O Sinjur, ġieni f' qalbi l- biki tal- ħniena lejk, xħin rajtek mibdul f' ħaġa tad- daħk, re taż- żuffjett.

Irrid li kull darba li ngħaddi minn quddiemek sagramentat, qabel ma nilwi rkupptejja bi ħsieb ta' qima u ta' adorazzjoni għax inti Alla veru u ħaj, insellimlek b' re tassew ta' kulħadd ingħidlek: "Ave Rex regum.

Is- sliem għalik, ja Re tar- rejiet."

Jitkellem Ġesù:

Pilatu għamel kemm felaħ biex jeħlisni minn idejn il- Lhud li riduni maqtul: iddikjarani bla ħtija bil- ħasil ta' jdejh; qallhom li lanqas Erodi ma kkundannani; qegħidni maġenb Barabba; ifflaġellani u biex iqanqal il- poplu għall- ħniena wrieni lilhom bil- kuruna tax- xewk u bil- porpra ħamra; iżda fl- aħħar ħaseb u ra li jaqta' x- xewqa tagħhom u bl- istess xofftejn li bihom qabel wera l- innoċenza tiegħi huwa kkundannani għall- mewt tas- salib.

Neħħewli l- porpra u l- kuruna tax- xewk u mill- ġdid libbsuni l- ħwejjeġ tiegħi, għabbewli s- salib u msieħeb ma' żewġ ħallelin tlajt il- Kalvarju l- Ġimgħa filgħodu.

O xi vjaġġ ta' tbatija!

L- anġli staqsewni, "O Iben ta' Alla tagħna, fejn sejjer inti mxebbah lil Iżakk bin Abraham?"

U jiena weġibthom, "Jiena sejjer inkun issagrifikat għall- ġieħ ta' Missieri u għas- saħħa tal- bnedmin."

Xmuni ċ- Ċirinew ġie mġiegħel biex jerfagħli s- salib u fit- triq iltqajt ma' xi nisa ta' Ġerusalemm li għall- moħqrija tiegħi bkew biki fuqi u jiena għedtilhom, "La tibkux lili, ibku lilkom u 'l uliedkom għax il- ġustizzja ta' Alla terribbli jeħtieġ tiġi f' tagħha."

Malli wasalt fuq il- Kalvarju tawni nixrob inbid bil- morr.

Jiena u tiela' l- Kalvarju l- omm għażiża tiegħi ġiet tissieħeb mal- pwieni tiegħi.

Hemm fuq il- Kalvarju quddiem għajnejha stess neżżgħuni u waħħluni fuq is- salib isammruli jdejja u riġlejja.

Arbulawni bejn dawk iż- żewġ ħallelin, wieħed kull naħa u jiena fin- nofs, bl- iskrizzjoni fuq rasi tal- kawża tiegħi: "Dan hu Ġesù Nazzarenu, re tal- Lhud" li kien kiteb Pilatu bil- Grieg, bil- Lhudi u bil- Latin.

Din l- iskrizzjoni xħin qrawha l- Lhud irritaw ruħhom u ħaduha kontra l- istess Pilatu.

Issa, għażiża ruħ tiegħi, jiena rrid li l- Verġni Santissma Ommi tkompli tirrakkuntalek floki l- konsumazzjoni biex inti tikkompassjona d- duluri tagħha u tirringrazzjaha li ndaħlet b' omm tiegħi għall- fidwa tagħkom bnedmin.

Titkellem ir- ruħ:

Sinjur, nisma' wisq bi kbira reverenza l- Omm tiegħek Santissma li wriet li ħabbitna eċċessivament u jiena diġà pperswadejt ruħi li t- triq tal- ħajja eterna hija unikament dik tas- salib u tat- tbatijiet.

Għalhekk inkuraġġit minn kliemek u mill- eżempju tiegħek bil- qalb jiena nsellem lis- salib kull darba li l- Providenza divina tibgħathuli: naċċettah mingħajr ilment għax naf li jenħtieġ li kull min hu preordinat għall- glorja eterna jimxi wara l- ewlieni tal- predestinati li inti Int u wara l- Omm imqaddsa tiegħek.

Titkellem Marija:

Iftaħ, o rwejħa, id- dehen tiegħek biex kemm tista' tifhem il- kruha tad- dnub li bla qies inaqqas il- ġieħ ta' Alla: obogħdu d- dnub għax huwa biss tassew l- għadu li tafa' l- għażiż uniġenitu Ibni f' baħar ta' hemm u ta' niket.

Nissokta immela jiena.

Fejn is- salib maġenb dan Ibni jiena kont wieqfa flimkien mal- maħbub appostlu Ġovanni u mal- maħbuba Marija Madalena u ma' xi nisa oħra twajba.

Is- suldati Rumani taħt għajnejja qasmu l- libsa ta' fuq bejn erba' bċejjeċ, biċċa għal kull suldat u fuq il- libsa tiegħu bla ħjata: "Le," qalu, "ma nqattgħuhiex; iżda nagħmlu x- xorti għaliha."

Qagħdu maġenbna jindukraw lil Ibni msallab u l- imsallbin żewġ ħallelin.

Is- saċerdoti u l- Lhud bdew jitfgħu xita ta' disprezzi u ta' insulti fuq Ibni, jirridikulaw is- siġill tad- divinità tiegħu, il- mirakli li opra taħt għajnejhom.

"Araw," qalu, "huwa salva 'l ħaddieħor; isalva lilu nnifsu, jinżel mis- salib u aħna nemmnu fih."

"O lilek li tħott it- tempju u mill- ġdid li tibnih, inżel mis- salib."

Għal dawn l- insulti nara 'l Ibni jiftaħ fommu, iħares 'il fuq u jgħid: "Missier aħfrilhom."

Wieħed mill- ħallelin imsallbin ingħaqad magħhom fl- insulti u qal lil Ibni: "Jekk tassew inti l- Kristu salva lilek u lilna."

Sieħbu ċanfru u qallu: "Lanqas inti ma tibża' minn Alla?

Lili u lilek jistħoqqilna dan it- turment; iżda dan huwa ġust."

Imbagħad qal lil Ibni: "Ftakar fija, o Sinjur, meta tkun fir- renju tiegħek."

"Illum stess," wieġbu Ibni, "illum stess tkun il- Ġenna miegħi."

Titkellem ir- ruħ:

O Verġni mbierka, itlob għalija li jiena wkoll naħfer l- għedewwa tiegħi kollha, għax naf li Kristu Ibnek għallimna li jekk aħna naħfru, il- Missier tas- sema jaħfer lilna, u li jekk ma naħfrux żgur li mmorru fit- telfien ta' dejjem.

Agħmilni nixbah lil dan il- manswet ħaruf u mlieni bil- kunfidenza lejh li ma jafx jirrofta talba umli, kif għadek kemm urejtni fuq il- ħalliel li rrikorra lejh.

Titkellem Marija:

"Mara," nisma' jiena jgħidli mis- salib l- Iben tiegħi, "ekku l- Iben tiegħek."

Qalli għall- appostlu Ġovanni li flimkien miegħi kien maġenb is- salib; u lil Ġovanni nisimgħu jgħidlu: "Ekku l- omm tiegħek."

Oh, x' bidla: l- Iben divin jiġi ssostitwit minn iben taż- Żebedew!

Wara ftit b' leħen qawwi esklama b' ħarsa lejn is- sema: "Alla tiegħi, Alla tiegħi, għaliex abbandunajtni?"

Hawn jiena ħassejt is- sejf tax- xwejjaħ Xmuni jinfidli b' mod speċjali r- ruħ tiegħi u għedt bejni u bejn ruħi: "Issa li wkoll abbandunah il- Missier tiegħu tas- sema, huwa jinsab fil- milja tad- duluri."

Il- Ġustizzja ta' Alla tferrgħet għas- sodisfazzjon fuq il- vittma divina.

Oh, kieku inti kont miegħi maġenbi fejn is- salib, kont tara bniedem minn rasu sa riġlejh ippjagat imxebbah lil wieħed imġiddem!

Qal: "Għandi l- għatx;" u wieħed mis- suldati ħa sponża, xarrabha bil- ħall u ressaqhielu b' qasba fuq xofftejh.

Oh, x' dulur għall- omm tara 'l binha batut u ma tistax tnewwillu qatra ilma!

Titkellem ir- ruħ:

O Verġni mbierka, il- ġustizzja ta' Alla kemm hija qalila li lanqas ma ħafritha lil Ġesù Kristu!

Aħna nitriegħdu għall- ħsieb li bilfors jinħtieġ li nidhru xi darba quddiemha biex nieħdu dak li jkun jistħoqqilna; iżda l- protezzjoni tiegħek ta' vera omm tagħna u l- istess demm ta' Ibnek jagħtina r- respir, jagħtina n- nifs, bil- fiduċja li nkunu meħlusin mill- qilla tal- Ġustizzja

Titkellem Marija:

Binti, kollox jgħaddi fid- dinja: jgħaddu l- jiem tat- tgħaxxiq u jgħaddu wkoll il- jiem tan- niket.

"Consumatum est.

Huwa mitmum," hekk qal l- Iben għażiż tiegħi, "huwa mitmum is- sagrifiċċju tiegħi għall- ġieħ ta' Alla u għall- fidwa tal- bnedmin."

Billi Alla jibgħat il- mewt lil kull bniedem wara li dan ikun temm il- missjoni tiegħu; għalhekk malli l- ġdid Iżakk, Ġesù tiegħi fuq is- salib, lemaħ merfugħ għad- daqqa tal- mewt id- driegħ ta' Abraham Missieru qal: "Missier, f' idejk nerħi r- ruħ tiegħi."

U wara għajta kbira mejjel rasu u ruħu ħarġet.

Ix- xemx, għalkemm ma tħossx, donnha lanqas ma ħamlet tara din ix- xena tal- biki.

L- art, għalkemm m' għandhiex ruħ, donnha riedet tibki bit- tehżiż kbir li għamlet.

L- istess suldati, qaddejja tal- kefrija, u n- nies l- oħra jħabbtu fuq sidirhom, bħal imbellha ħarbu u ċ- ċenturjun, "Tassew," esklama, "li dak kien l- Iben ta' Alla."

Xħin jiena rajtu mejjet l- oġġett uniku u bla tarf prezzjuż ta' qalbi, x' ġarrbet ir- ruħ tiegħi jekk ngħidlek ma tifhimx inti biżżejjed u lanqas ħadd; tista' però tifhem xi ħaġa fuqi, omm li taħt għajnejha jispira binha.

Oh, kemm kien punt tassew doloruż!

Titkellem ir- ruħ:

O Verġni mbierka, irrid nagħżel din l- istess triq li fiha mxejtu Int u Ibnek, cioè, it- triq tas- sofferenzi; anki dan il- ħsieb li kollox jgħaddi jagħtini kbir kuraġġ għal dan il- pass.

Jiena naf li min ibati ma' Kristu jsaltan miegħu fi glorja eterna; naf u naf tajjeb li fil- mewt kollox jinqaleb: it- tbatija titbiddel fi tgawdija eterna u t- tgawdija fi tbatijiet eterni.

Id- duluri tiegħek ikunu dejjem ta' kuraġġ għalina wliedek ittribulati.

Titkellem Marija:

Il- ħbieb tassew waqt in- niket jintgħarfu.

Ġużeppi d'Arimatea ndaħal biex jieħu ħsieb id- difna tal- ġisem divin.

Qala' mingħand Pilatu s- setgħa li jieħdu biex jidfnu iżda qabel ma niżżlu mis- salib bil- għajnuna ta' Nikodemu, skular ieħor ta' Ibni, wieħed mis- suldati b' daqqa ta' lanza fetaħ il- kustat ta' Ġesù tiegħi li minnu malajr ħareġ demm u ilma u dan sar wara li s- suldati kienu kisru rkupptejn iż- żewġ ħallelin l- oħra.

Malli niżżluh qegħduhuli fi ħdani u jiena bdejt nitfa' għajnejja u nitħasseb fuq il- pjagi ta' riġlejh u ta' jdejh u tal- kustat u t- tniggiż tax- xewk fuq ġbinu.

U mbagħad qegħduh f' liżar nadif u ġdid u keffnuh u difnuh skont id- drawwa tal- Lhud.

Il- qabar kien ġdid: ħaffru għalih innifsu Ġużeppi d'Arimatea fil- blat; iżda ried aħjar li fih iqiegħed 'l Ibni mejjet.

Kif infisser x' ħassejt jiena xħin fuq qabru qiegħdu l- kbira blata u ma deherx iżjed il- maħbub tiegħi?

Kif infisser x' ħassejt jiena meta flimkien ma' Ġovanni kelli ngħaddi mill- istess triqat dolorużi biex ninġabru d- dar?

Oh, x' lejl!

Oh, x' lejl doloruż!

Titkellem ir- ruħ:

O Verġni mbierka, agħtini li nibki dejjem il- ħajja ħażina tiegħi u stampa f' qalbi l- pjagi ta' Kristu, u nitolbok ukoll li d- duluri tiegħek u l- mewt ta' Ibnek ma jkunux bla frott għalija u għal ħuti bnedmin.

Titkellem Marija:

Binti, adura issa b' sentimenti ta' rikonoxxenza u ta' riparazzjoni 'l Kristu Ġesù fis- Santissmu Sagrament tal- artal, u rċievi minnu l- benedizzjoni tiegħu li timliek bl- ispirtu tiegħu kollu karità u kollu umiltà.

Il- paċi ta' Alla tas- sema miegħek.

Titkellem ir- ruħ:

Hekk ikun.

Extracted from L-Ora Santa ta' San Gejtanu.txt